Document ID: 31995R2251

RÅDETS FORORDNING (EF) Nr. 2251/95 af 18. september 1995 om attende ændring af forordning (EØF) nr. 3094/86 om fastlæggelse af tekniske foranstaltninger til bevarelse af fiskeressourcerne
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 43,
under henvisning til forslag fra Kommissionen (1),
under henvisning til udtalelse fra Europa-Parlamentet (2), og
ud fra følgende betragtninger:
Ifølge Rådets forordning (EF) nr. 685/95 af 27. marts 1995 om forvaltning af fiskeriindsatsen, for så vidt angår visse fiskerizoner og visse fiskeressourcer i Fællesskabet (3), skal der indføres en ordning for forvaltning af fiskeriindsatsen i visse områder fra den 1. januar 1996;
en sådan forvaltningsordning skal sikre, at fiskeriindsatsen ikke øges, og at den eksisterende ligevægt bevares;
for i henhold til artikel 12 i forordning (EF) nr. 685/95 at sikre en rationel og ansvarlig udnyttelse af ressourcerne på et bæredygtigt grundlag bør Rådets forordning (EØF) nr. 3094/86 af 7. oktober 1986 om fastlæggelse af tekniske foranstaltninger til bevarelse af fiskeressourcerne (4) ændres; ændringerne indebærer et forbud mod at anvende drivgarn ved fiskeri efter tunfisk i farvande henhørende under Portugals og Spaniens højhedsområde eller jurisdiktion i ICES-område VIII, IX og X og CECAF-området og et forbud mod at anvende snurpenot ved fiskeri efter tropisk tunfisk (bugstribet bonit, storøjet tun og gulfinnet tun) i farvande henhørende under portugisisk højhedsområde eller jurisdiktion i ICES-område X nord for 36 °30'N samt i CECAF-området nord for 31 °N og øst for 17 °30'V;
følgelig bør forordning (EØF) nr. 3094/86 ændres -
UDSTEDT FØLGENDE FORORDNING:
Artikel 1
I forordning (EØF) nr. 3094/86 foretages følgende ændringer:
1) I afsnit IV, artikel 9, indsættes følgende stykke:
»19. Det er forbudt at anvende snurpenot ved fiskeri efter tropisk tunfisk (bugstribet bonit, storøjet tun og gulfinnet tun) i farvande henhørende under Portugals højhedsområde eller jurisdiktion i ICES-område X nord for 36 °30'N og i CECAF-området nord for 31 °N og øst for 17 °30'V.«
2) i afsnit IV indsættes følgende artikel:
»Artikel 9b
Det er forbudt for alle fartøjer at anvende drivgarn ved fiskeri efter tunfisk i farvande henhørende under Portugals og Spaniens højhedsområde eller jurisdiktion i ICES-område VIII, IX og X og CECAF-området, herunder, uanset artikel 1, i farvande henhørende under Spaniens højhedsområde eller jurisdiktion ud for De Kanariske Øer.«
Artikel 2
Denne forordning træder i kraft den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. september 1995.

Labels: 18
6